परिवार की फोटो के सामने रणनीति बनाते हैं यूक्रेनी राष्ट्रपति, कम रोशनी के चलते नजर कमजोर हुई
Ukraine President Volodymyr Zelensky Bunker Photos  रूस-यूक्रेन जंग का एक साल पूरा होने पर यूक्रेनी राष्ट्रपति के वॉर रूम की तस्वीरें पहली बार सामने आई हैं।
रूस-यूक्रेन युद्ध को एक साल हो गया है। यूक्रेन के राष्ट्रपति वोलोदिमीर जेलेंस्की ने न सिर्फ एक साल से सैनिक वर्दी पहन रखी है, बल्कि वे बंकर में ही रहते हैं। हाल ही में उन्होंने बंकर को मीडिया को दिखाया था, जिसके बाद बंकर की तस्वीरें पहली बार सामने आईं।
मीडिया की दिए इंटरव्यू में युद्ध के दौरान उनके बदले हुए जीवन की झलक दिखाई दी। बंकर के स्टडी रूम में उनके दफ्तर की टेबल पर चर्चिल की प्रतिमा है। इसी रूम में जेलेंस्की युद्ध की रणनीति बनाते हैं। जेलेंस्की पहले भी कह चुके हैं कि वे दूसरे विश्व युद्ध के समय ब्रिटेन के प्रधानमंत्री रहे चर्चिल से प्रभावित रहे हैं।
इसके अलावा जेलेंस्की की टेबल पर तरह-तरह के विमानों खासकर लड़ाकू विमानों के मॉडल भी रखे हुए हैं। वहीं उनके परिवार की फोटो भी है।
सबसे पहले देखिए जेलेंस्की के बंकर की तस्वीरें....
जेलेंस्की बोले- हम जल्द ही जीतेंगे, उसके बाद सूट पहनेंगे
बंकर का बेडरूम बहुत साधारण है जिसमें लकड़ी के पलंग पर गद्दा है। जेलेंस्की का कहना है कि एक साल से इस बिस्तर पर सोते हुए उनकी कमर में अब दर्द होने लगा है। इसी तरह से बंकर में रोशनी की कमी है जिससे नजरें भी कमजोर हो गई हैं।
उनके वॉर्डरोब में पुराने सूट टंगे हुए हैं जिन्हें उन्होंने सालभर से नहीं पहना है। युद्ध शुरू होने के बाद से वे खाकी वर्दी पहनते आ रहे हैं। जेलेंस्की का कहना है कि मैं अब सूट नहीं पहनता, लेकिन मुझे यकीन है कि हम जल्द ही जीतेंगे और मैं फिर से सूट पहन पाऊंगा।
सैन्य वर्दी की इतनी मांग कि स्टॉक खत्म हो गया
जेलेंस्की की सैन्य वर्दी ने इस एक साल में दुनिया में उनकी अलग छाप बनाई है। अमेरिका में इसकी इतनी मांग हुई कि स्टॉक खत्म हो गया। ब्रिटेन के पूर्व PM बोरिस जॉनसन ने यूक्रेन के लिए धन जुटाने के लिए जेलेंस्की की एक जैकेट 90 हजार पाउंड में नीलाम की थी।
ये खबर भी पढ़ें... 
यूक्रेन के राष्ट्रपति का दावा- मारे जाएंगे पुतिन:जेलेंस्की बोले- रूसी प्रेसिडेंट के करीबी ही हत्या कर देंगे
यूक्रेन के राष्ट्रपति वोल्दोमिर जेलेंस्की ने कहा है कि व्लादिमिर पुतिन को उनके करीबी ही एक दिन मार डालेंगे। जेलेंस्की का यह बयान रूस-यूक्रेन जंग पर बनी एक डॉक्यूमेंट्री में है। इसका नाम ‘इयर’ है। न्यूजवीक मैगजीन में इस डॉक्यूमेंट्री की जानकारी दी गई है। रूस और यूक्रेन की जंग पिछले साल 24 फरवरी को शुरू हुई थी। इस दिन रूस ने यूक्रेन पर हमला किया था। दोनों ही देश अपनी-अपनी जीत के दावे कर रहे हैं। पूरी खबर यहां पढ़ें...